Det tog hele natten og det meste af fredag formiddag, men nu er der kommet styr på benzinudslippet i Skagen. Det fortæller Nordjyllands Beredskab til TV2 Nord. - Vi kan med glæde nu oplyse, at vi har trukket den sidste mand væk fra Skagen, siger Beredskabschef ved Nordjyllands Beredskab, Per Vedsted. I har haft travlt de seneste mange timer. Hvad var det for en situation I befandt jer i? - Det startede med en uskyldig henvendelse på lugtgener, og så fik vi flere og flere henvendelser. Og det var ikke i ét bestemt område men over flere kilometer, så vi var nødt til at tilkalde HazMat-beredskabet fra Herning, der kan måle lidt mere præcist, end vi selv kan, forklarer Per Vedsted. Kort efter bliver myndighederne klar over, at problemet ikke er gas men benzin. Leder efter årsagen om natten Herefter går et større detektivarbejde i gang fra både beredskabets og politiets side, hvor man forsøger at finde kilden til benzinudslippet. - Vi startede med at køre rundt langs tankstationerne i byen men uden held, fortæller beredskabschefen. Er I bekymrede på det tidspunkt? - Meget bekymrede. - Det, der beroliger os på det tidspunkt, er, at det er nat, så der er ikke mange oppe, og der er ikke meget åben ild, så det gjorde os lidt rolige, fortæller Per Vedsted. I sidste ende lykkes det dog at finde kilden til udslippet. - Med lidt snedigt detektivarbejde fra politiets side nåede vi frem til kilde, og så kunne vi begynde arbejdet med at få det udbedret. Beredskabschefen fortæller, at de ikke som sådan arbejdede med et skrækscenarie i løbet af natten, men frygten var, at dampene fra benzinen kunne blive antændt, og at det ville ende med en eksplosion. Sådan endte det heldigvis ikke. Kan opstå benzinlugt igen Beredskabet oplyser, at selvom der nu er styr kloaksystemet og den mængde benzin, der var blevet udledt, så kan man risikere at lugte benzin igen i løbet af den næste uge. - Der kan komme noget benzinlugt hen på ugen, men det er ikke farligt, siger Per Vedsted og fortsætter: - Der kan nemlig sidde nogle lommer og nogle rester i kloakken, og hvis der så kommer regn, eller det på en anden måde bliver revet løs, så vil man igen kunne lugte benzin. Nordjyllands Politi fortæller desuden, at man ikke skal frygte for sit drikkevand, da udslippet er begrænset til det lukkede kloaksystem.

Referat:
Nordjyllands Beredskab har fuldført deres opgaver i forbindelse med benzinudslippet i Skagen. De er nu kørt fra området.